 "बद्दल चढ़ेआ टिल्लेआ मैंह नेईं खुल्लै किल्लेआ" आखने गी ते एह् थोह्ड़े जनेहे शब्द हुंदे न।  पर जिस बेल्लै इंदें ‘च छप्पी दी भावना, गूढ़ तत्त ते सचाई पर बचार करो तां इंयां सेई हुंदा ऐ जियां गागरा ‘च सागर भरी दित्ता दा ऐ।  इन्दे अर्थ इन्ने प्रभाब पाने आले ते स्वतन्त्र हुंदे न जे बड़े-बड़े भाशनें दा बी इन्ना प्रभाव नेईं पौंदा दिक्खेआ।  जिन्ना इनें थोह्ड़े नेह् शब्दें दा दिक्खनें ‘च औंदा ऐ।  एह् ते मोहनी मैत्रै आंगूं मनै पर छाई जंदे न।  खोआनें दा प्रयोग, सारियें गै बोलियें च दिक्खेआ जंदा ऐ तें इंदे आधार पर उनें लोकें दी संस्कृति, अनुभव ते ज्ञान खिनें ‘च सेई होई जंदा ऐ।  जरा ठंडे मनें ने बचार करो तां पता चलदा ऐ।  खबरै किन्ना समय छड़ा एह् जानने ‘च लग्गा होग जे बद्दल कुत्थों-कुत्थों औंदे न।  उन्दा साढ़ी रहनी-सहनी कन्नें किन्नां सरबन्ध ऐ।  फ्ही एह् गल्ल सिद्ध करने ‘च जे टिल्ले पासे दा बदल बरे बिना नेईं रौंह्दा।  ते इन्नां तौला आई जंदा ऐ, जे किल्ले दा मैंह खोलने दी बी फुरसत नेईं दिंदा।  फ्ही जदूं बद्दल बक्खरी-बक्खरी दिशें थमां, पता नेईं इस गल्ला दी जांच पड़ताल पर किन्नें गै लोकें अपनियां उमरां गाली दियां न। तां जाइयै इनें सचाइयें तें खोआनें दा जन्म होए दा ऐ।  फ्ही एह् ओ सच्चाई ऐ जे कुसै गी बी एदे थमां इन्कार नेईं होई सकदा।  ते अपनी भाषा ‘च ए प्रमाण समझे जंदे न।  ते आम बोलचाल ‘च कुसै गल्ला गी पक्का करने आस्तै इंदा प्रयोग कीता जंदा ऐ।  इंदी बदौलत हर भाषा अति चमकीली रोचक ते भावपूर्ण बनी जंदी ऐ।  सच्च पुच्छो तां एह् मनुक्ख जाती दे अनुभव ते मनें दे भावें दी जीन्दी जागदी तस्वीर न।  एह् हर भाषा दे अमुल्य रत्न समझे जन्दे न। 